कोरबा छत्तीसगढ़ के विवेक शर्मा को, जो कि पुलिस अफसर हैं, उपन्यास से शिकायतें ही शिकायतें हैं । वो मेरे से सवाल करते हैं कि क्या मैं खुद आज के विमल से संतुष्ट हूं ? वो समझते हैं कि मैं इसलिए लिखता हूं क्योंकि सिर्फ लिखना है और बेचना है (मैं बेचता हूं ?) । उनका अहसान है कि उन्होंने मेरे सारे, हर सीरीज के उपन्यास चाव से पढ़े हैं और उनके अलावा केवल एक और उपन्यास पढ़ा है जिसकी अब तक - बतौर लेखक बड़ा बोल - 20 लाख (!) प्रतियां बिक चुकी हैं । कहते हैं कि अब मेरे पास विमल के लिए कोई स्क्रिप्ट नहीं बची है । कुछ बचा है तो सिर्फ लिखने के लिए लिखी कहानी, घिसे-पिटे विलेन, इनके बीच असहाय सा विमल, शोहेब, इरफान, विक्टर वगैरह के रहमोकरम पर जिन्दा रहता विमल, यानी मैंने विमल की जिंदगी को ‘लार्जर दैन लाइफ’ से ‘दुर दुर करती’ बना दिया है । जमा कहां वो मास्टरमाइंड विमल, कमांडिंग विमल, कहां बखिया, गुरबख्श लाल, इकबाल सिंह, गजरे वगैरह से भिड़ने वाला विमल और कहां दो-दो कौड़ी के अपराधियों से बचने के लिए अपने मुहाफिजों के पांव पड़ा विमल ।